Predkladacia správa
 
Dňa 26. novembra 2002 boli ašpirantské krajiny NATO, ktoré na pražskom summite pozvala Aliancia na prístupové rozhovory o členstve (Bulharsko, Estónsko, Litva, Lotyšsko, Rumunsko, Slovensko a Slovinsko), prostredníctvom svojich misií pri NATO v Bruseli informované v o konkrétnej forme a obsahu nasledovných prístupových rozhovorov o členstve v NATO.

Vláda SR na svojom rokovaní dňa 27. novembra 2002 vzala na vedomie Informáciu o pozvaní SR do Organizácie Severoatlantickej zmluvy. Tento materiál informoval o formálnom akte pozvania NATO na začatie prístupových rozhovorov SR o členstve v Organizácii Severoatlantickej zmluvy zo dňa 21. novembra 2002 a o potvrdení záujmu SR o začatie ponúkaných prístupových rozhovorov do NATO zo dňa 25. novembra 2002.

Vláda SR ešte svojím uznesením zo dňa 13. novembra 2002 k vyhradenému materiálu o summite Severoatlantickej rady a Euroatlantickej partnerskej rady na úrovni hláv štátov a vlád v Prahe v dňoch 21. a 22. novembra 2002 poverila štátneho tajomníka MZV SR Ivana Korčoka vedením delegácie SR na prístupových rozhovoroch o členstve SR v NATO s právomocou určiť si zloženie delegácie na týchto rozhovoroch.

Cieľom predkladanej Správy o začatí prístupových rozhovorov SR o členstve v NATO je informovať o nadchádzajúcich dvoch kolách prístupových rozhovoroch SR s NATO, ktoré sa uskutočnia v dňoch 9.  a 16. decembra 2002.

Vzhľadom na informatívny charakter predkladaného materiálu nebola Správa predložená na medzirezortné pripomienkové konanie. Správu sa odporúča predložiť ďalej na vedomie prezidentovi SR a predsedovi NR SR.